รัฐบาลไทย-ข่าวทำเนียบรัฐบาล-รมว.แรงงานเตือนนายจ้างที่จ้างแรงงานต่างด้าวตามมติครม. 28 ก.ย. 64 ยื่นขออนุญาตทำงานภายในกำหนด
วันอาทิตย์ที่ 28 พฤศจิกายน 2564
รมว.แรงงานเตือนนายจ้างที่จ้างแรงงานต่างด้าวตามมติครม. 28 ก.ย. 64  ยื่นขออนุญาตทํางานภายในกําหนด
รมว.แรงงาน เตือนนายจ้าง/สถานประกอบการ ยื่นขออนุญาตทํางานแทนคนต่างด้าว ภายใน 7 วัน หลังรับแบบบันทึกข้อมูลคนต่างด้าวจากเจ้าหน้าที่ พ้น 7 วัน ไม่ดําเนินการมีโทษทั้งนายจ้างและลูกจ้าง
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน โดยกรมการจัดหางานได้ลงพื้นที่ตรวจสถานประกอบการตามมติครม.วันที่ 28 ก.ย. 64 ตั้งแต่วันที่ 1 พ.ย. 64 ที่ประกาศกระทรวงมหาดไทยและประกาศกระทรวงแรงงานมีผลบังคับใช้ เพื่อให้คําแนะนําการปฏิบัติตนตามมาตรการทางสาธารณสุขแก่นายจ้างและแรงงานข้ามชาติ หากตรวจพบแรงงานข้ามชาติ ทํางานโดยไม่มีใบอนุญาต จะทําแบบบันทึกข้อมูล และให้นายจ้างมาดําเนินการยื่นคําขออนุญาตทํางานแทนคนต่างด้าว เพื่อให้แรงงานข้ามชาติเข้าสู่กระบวนการจ้างงานถูกต้องตามกฎหมายประเทศไทย เกี่ยวกับเรื่องการบริหารจัดการแรงงานข้ามชาติให้เป็นระบบ มีฐานข้อมูลที่เป็นปัจจุบันนั้น เป็นเรื่องที่พล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงานให้ความสําคัญมาโดยตลอด
“ตั้งแต่วันที่ 1 – 26 พ.ย. 64 เจ้าหน้าที่เข้าตรวจสถานประกอบและบันทึกข้อมูลคนต่างด้าวแล้ว 157,887 ราย นายจ้างมาดําเนินการยื่นคําขออนุญาตทํางาน จํานวน 51,697 ราย คิดเป็นร้อยละ 32.74 ซึ่งตามมติครม.วันที่ 28 ก.ย. 64 กําหนดอย่างชัดเจนให้นายจ้าง สถานประกอบการที่ได้รับแบบบันทึกข้อมูลคนต่างด้าวจากเจ้าหน้าที่แล้วดําเนินการยื่นคําขออนุญาตทํางานแทนคนต่างด้าว ภายใน 7 วัน มิฉะนั้นจะกลายเป็นคนต่างด้าวที่ทํางานโดยไม่มีใบอนุญาตทํางาน ซึ่งมีโทษทั้งนายจ้าง และลูกจ้างแรงงานข้ามชาติ” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า เจ้าหน้าที่กรมการจัดหางานจะบูรณาการร่วมกับหน่วยงานที่เกี่ยวข้อง เข้าตรวจสถานประกอบฯ จนถึงวันที่ 30 พ.ย. 64 ตามระยะเวลา 30 วันที่ได้กําหนดไว้ในมติครม. วันที่ 28 ก.ย. 64 ขอย้ําให้นายจ้างดําเนินการยื่นคําขออนุญาตทํางานแทนคนต่างด้าว (แบบ บต.50) พร้อมเอกสารที่เกี่ยวข้อง ณ สํานักงานจัดหางานกรุงเทพมหานครพื้นที่ 1- 10 หรือสํานักงานจัดหางานจังหวัดซึ่งเป็นที่ตั้งของสถานประกอบการ ภายใน 7 วัน หากไม่ดําเนินการภายในกําหนดจะทําให้แรงงานข้ามชาติมีสถานะเป็นแรงงานผิดกฎหมาย ซึ่งนายจ้างที่รับคนต่างด้าวเข้าทํางานโดยไม่มีใบอนุญาตทํางาน จะมีโทษปรับตั้งแต่ 10,000 – 100,000 บาท ต่อคนต่างด้าวหนึ่งคน หากทําผิดซ้ํามีโทษถึงจําคุก และห้ามจ้างคนต่างด้าวทํางานอีก 3 ปี ส่วนคนต่างด้าวที่ลักลอบทํางานโดยไม่ได้รับอนุญาตมีโทษปรับตั้งแต่ 5,000 – 50,000 บาท และถูกส่งตัวกลับออกไปนอกราชอาณาจักร และไม่สามารถขอรับใบอนุญาตทํางานได้จนกว่าจะพ้นโทษมาแล้วเป็นระยะเวลา 2 ปี
“สําหรับแรงงานข้ามชาติที่ได้รับใบอนุญาตทํางานจากกรมการจัดหางานแล้ว ให้ตรวจโรคต้องห้าม 6 โรค และขึ้นทะเบียนเป็นผู้ประกันตนหรือซื้อประกันสุขภาพตามที่กระทรวงสาธารณสุขกําหนด หรือซื้อประกันสุขภาพกับบริษัทประกันภัย ดําเนินการจัดเก็บอัตลักษณ์บุคคล (Biometrics) ณ กองบังคับการตรวจคนเข้าเมืองที่ 1 ตรวจคนเข้าเมืองจังหวัด หรือสถานที่อื่นที่สํานักงานตรวจคนเข้าเมืองกําหนด ภายใน 31 มีนาคม 2565 ยื่นขอตรวจลงตราวีซ่า ณ กองบังคับการตรวจคนเข้าเมืองที่ 1 ตรวจคนเข้าเมืองจังหวัด หรือสถานที่อื่นที่สํานักงานตรวจคนเข้าเมืองกําหนด ภายใน 1 สิงหาคม 2565 และจัดทําหรือปรับปรุงทะเบียนประวัติคนซึ่งไม่มีสัญชาติไทย (บัตรชมพู) ณ สํานักงานเขตกรุงเทพมหานคร ศูนย์บริหารการทะเบียนภาคสาขาจังหวัดหรือสถานที่อื่นที่กรมการปกครองกําหนด ทั้งนี้ นายจ้าง/สถานประกอบการ หรือคนต่างด้าวต้องการข้อมูลเพิ่มเติม สามารถสอบถามได้ที่สํานักงานจัดหางานกรุงเทพมหานครพื้นที่ 1-10 หรือสํานักงานจัดหางานจังหวัดทุกจังหวัด ที่เป็นที่ตั้งของสถานประกอบการ หรือที่สายด่วนกระทรวงแรงงาน โทร. 1506 กด 2 กรมการจัดหางาน หรือสายด่วนกรมการจัดหางาน โทร. 1694 ซึ่งมีการจัดล่ามในภาษากัมพูชา เมียนมา และอังกฤษ ให้บริการข้อมูลข่าวสาร และแนะนําวิธีการดําเนินการ” อธิบดีกรมการจัดหางาน กล่าว